ไฟแนนซ์ทูเดย์
..ช่วงนี้ธนาคารแห่งประเทศไทย (ธปท.) เจอแรงกดดันเรื่องอัตราดอกเบี้ยหนักหน่วงเป็นพิเศษ ทั้งจากค่าเงินบาทที่แข็งค่ากว่าเพื่อนบ้าน และอัตราเงินเฟ้อติดลบเป็นครั้งแรกในรอบกว่า 5 ปี แถมล่าสุดสภาหอการค้าแห่งประเทศไทยยังเตรียมเข้าหารือในวันที่ 11 ก.พ. ก่อนวันแห่งความรักอีก เพื่อหารือเรื่องหนักใจเงินบาทแข็งค่า
4 ก.พ. 2558

..ช่วงนี้ธนาคารแห่งประเทศไทย (ธปท.) เจอแรงกดดันเรื่องอัตราดอกเบี้ยหนักหน่วงเป็นพิเศษ ทั้งจากค่าเงินบาทที่แข็งค่ากว่าเพื่อนบ้าน และอัตราเงินเฟ้อติดลบเป็นครั้งแรกในรอบกว่า 5 ปี แถมล่าสุดสภาหอการค้าแห่งประเทศไทยยังเตรียมเข้าหารือในวันที่ 11 ก.พ. ก่อนวันแห่งความรักอีก เพื่อหารือเรื่องหนักใจเงินบาทแข็งค่า
ผู้ว่าการ ธปท. ประสาร ไตรรัตน์วรกุล ในฐานะประธานคณะกรรมการนโยบายการเงิน (กนง.) เลยต้องทำหนังสือเปิดผนึกถึง สมหมาย ภาษี รมว.คลัง ชี้แจงเป็นการเร่งด่วน โดยยืนยันว่า เงินเฟ้อติดลบของไทยไม่ใช่เงินฝืดเหมือนที่ทั่วโลกเขากำลังกังวล เพราะเป็นผลจากน้ำมันขาลงเป็นหลัก
จะฝืดยังไงไหวในเมื่อราคาสินค้าจำเป็นหลายตัวยังขึ้นเอาๆ ทั้งอาหาร ผัก ผลไม้ และค่ารักษาพยาบาล แถมเงินเฟ้อยังไม่ได้ติดลบต่อเนื่อง งานนี้แบงก์ชาติเลยขอนั่งยันนอนยันคำเดิมว่า ยังไม่ลดดอกเบี้ยนะจ๊ะ 
..เจอ พิกุล ศรีมหันต์ ผู้ช่วยผู้จัดการใหญ่อาวุโส แบงก์ไทยพาณิชย์ แล้วต้องขยี้ตาอีกรอบนึกว่ามาผิดแบงก์ เพราะฉีกคอนเซ็ปต์สีม่วงมาในชุดสีแดงสดเตะตาทุกคน พี่จอกกระซิบว่าไม่ได้อินเลิฟหรือตั้งใจแหวกคอนเซ็ปต์ แต่ใส่มาถ่ายโปรโมทแคมเปญช่วงวาเลนไทน์หวานสำหรับคู่รักที่อยากซื้อบ้าน ก็แค่นั้น 
งานนี้เชื่อจริงว่าทุ่มเท ก็ขนาดเสียงเพลงรอสายของพี่จอก ยังใช้เป็นเสียงแคมเปญสินเชื่อบ้านไทยพาณิชย์เหมือนในโฆษณา ตอกย้ำไปเลยว่าอยู่สายสินเชื่อเพื่อที่อยู่อาศัยและธุรกิจรายย่อยนะจ๊ะ
..ฟิทช์ เรทติ้งส์ ยืนยันอันดับเครดิตแบงก์ขนาดกลางของไทย 3 แห่ง เมื่อคืนนี้ มีธนาคารกรุงศรีอยุธยา ธนาคารทหารไทย และธนาคารธนชาต โดยเฉพาะธนชาตยังได้รับการปรับแนวโน้มเครดิตสกุลเงินต่างประเทศระยะยาว (IDR) และอันดับเครดิตในประเทศระยะยาวดีขึ้นเป็นเสถียรภาพ จากเดิมที่แนวโน้มเครดิตเป็นลบ 
..นับถอยหลังมหกรรมทำเงินให้งอกเงยในงาน “โพสต์ทูเดย์ เอ็กซ์โป 2015” ในวันที่ 6-8 ก.พ.นี้ ที่ศูนย์การประชุมแห่งชาติสิริกิติ์ งานนี้มีกูรูการเงินมาให้ความรู้และเคล็ดลับเพียบ พร้อมบูธของแต่ละแบงก์ที่ให้ข้อเสนอพิเศษเฉพาะในงาน ปีนี้ยังมีความพิเศษที่ร้านค้ากว่า 60 แห่งในเครือ CMG มาออกบูธในราคาลดกระหน่ำ และที่พลาดไม่ได้ในงานนี้คือ การลุ้นรับไอโฟน 6 ฟรีถึงวันละ 12 เครื่อง ตลอดทั้ง 3 วัน